R405 miljoen aan Life Esidimeni-slagoffers betaal(Argieffoto: Elaine Krige) Die Gautengse regering het reeds R405 miljoen uitbetaal aan slagoffers van die Life Esidimeni-tragedie wat die land sewe jaar gelede geruk het. Altesame 144 mense is tussen Maart en Desember 2016 in Gauteng dood toe meer as 1 500 geestesgesondheidpasiënte na ongelisensieerde instellings oorgeplaas is waar hulle nie behoorlike sorg ontvang het nie. Luidens ŉ verslag van die Gautengse komitee oor gesondheid, is 514 eise ná die tragedie ingedien, waarvan 405 in aanmerking gekom het vir vergoeding van R1,2 miljoen elk. Dit word gelykop verdeel tussen die families en die gesondheidsorggebruiker, indien hy of sy nog leef. Jack Bloom, die DA se woordvoerder oor gesondheid in Gauteng, sê daar was oorspronklik 134 eisers wat vergoeding ontvang het ná die arbitrasieproses wat regter Dikgang Moseneke in 2018 gelei het. Nóg 271 eisers het daarna by Moseneke se aanbeveling – dat ander slagoffers ook vergoeding moet ontvang – gebaat. “Verdere bedrae gaan na verwagting uitbetaal word omdat slegs 60 gesondheidsorggebruikers tot dusver hul gedeelte van die geld ontvang het. Die kantoor van die premier het gevra dat kurators die geld bestuur en regsfirmas is aangewys om families met ŉ eksekuteur en van wie die slagoffer reeds gesterf het, te help,” sê Bloom. Intussen het vordering met die regterlike ondersoek na die 144 sterftes teen ŉ slakkepas gebeur. Die ondersoek is in Julie 2021 van stapel gestuur om enige misdadige aanspreeklikheid te bepaal. “Dit is teleurstellend dat niemand nog aangekla is vir die moorde en die swak behandeling sewe jaar ná die verskriklike gebeurtenis nie,” sê Bloom. Die betalings is nodig, maar kan nooit ten volle vergoed vir die lyding en verlies aan lewe nie, sê Bloom. “Die ondersoek moet versnel word omdat familie eers afsluiting sal kry wanneer diegene daarvoor verantwoordelik aangekla en gevonnis word.”